Željka Kerum, nećakinja bivšeg splitskog gradonačelnika Željka Keruma, optužena je zbog počinjenja kaznenog djela pogodovanja vjerovnicima.

Općinsko državno odvjetništvo u Splitu stavlja joj na teret da je od 30. studenog 2012. do 25. travnja 2013. kao direktorica trgovačkog društva Kerum, iako je bila svjesna neprekidne blokade žiro-računa i znajući da prioritet naplate imaju vjerovnici prema Očevidniku o redoslijedu plaćanja FINE, među kojima je Republika Hrvatska na drugom mjestu, naložila plaćanja cesijama vjerovnicima, kojih je bilo 25, odnosno trgovačkim društvima, a u ukupnom iznosu većem od 20 milijuna kuna te kompenzacijama dvojici vjerovnika, odnosno trgovačkih društava u ukupnom iznosu većem od 21 milijun kuna.

To je učinila u vrijeme kada je trgovačko društvo Kerum imalo nepodmirenih dospjelih dugovanja prema državi koja je imala prioritet naplate u odnosu na isplaćene vjerovnike u iznosu od oko 17 milijuna, za koji je iznos oštetila proračun Republike Hrvatske.

Željka Kerum na mjesto direktorice tvrtke Kerum došla je 2012. godine, kada je zamijenila svoju tetu Nevenku Bečić koja je tu dužnost godinama obnašala.